জার্মানির দক্ষিণাঞ্চলে একটি তেল শোধনাগারে বিস্ফোরণের পর আগুন ছড়িয়ে পড়লে আশপাশ থেকে প্রায় দুই হাজার লোককে সরিয়ে নেওয়া হয়েছে। বিবিসি জানায়, মিউনিখ থেকে ৮০ কিলোমিটার উত্তরে ওই তেল শোধনাগারটিতে স্থানীয় সময় গতকাল ভোর সাড়ে ৫টার দিকে এ দুর্ঘটনা ঘটে। সামাজিক যোগাযোগ মাধ্যমে ছড়িয়ে পড়া ছবি ও ভিডিওতে প্রচণ্ড শব্দে বিস্ফোরণের পর আকাশে বিশালাকৃতির আগুনের কুণ্ডলি লাফিয়ে উঠতে দেখা গেছে। কয়েক কিলোমিটার দূর থেকেও আগুন দেখা যাচ্ছে। এ ঘটনায় ৮জন আহত হয়েছেন। আগুন নিয়ন্ত্রণে শতাধিক ফায়ারফাইটার সেখানে কাজ করছেন। সেখানে আবারও বিস্ফোরণে হতে পারে বলে শঙ্কা প্রকাশ করেছেন তারা। বিস্ফোরণে কারণ এখন জানা যায়নি। আহতদের মধ্যে তিনজন মাঝারি বা গুরুতর পর্যায়ে দগ্ধ হয়েছেন বলে এক বিবৃতিতে জানিয়েছে পুলিশ। বায়ার্নঅয়েল গ্রুপের ওই তেল শোধনাগারে প্রায় ৮০০ কর্মী কাজ করেন।